Oznámenie Komisie Európskemu parlamentu a Rade - Druhá výročná správa za rok 2007 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov {SEC(2008)2469 final} /* KOM/2008/0551 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 15.9.2008 KOM(2008) 551 v konečnom znení OZNÁMENIE KOMISIE EURÓPSKEMU PARLAMENTU A RADE Druhá výročná správa za rok 2007 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov {SEC(2008)2469 final} OZNÁMENIE KOMISIE EURÓPSKEMU PARLAMENTU A RADE Druhá výročná správa za rok 2007 o vykonávaní pomoci Spoločenstva podľa nariadenia Rady (ES) č. 389/2006 z 27. februára 2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov 1. ÚVOD Dňa 26. apríla 2004 Rada konštatovala nasledujúce: „Komunita cyperských Turkov zreteľne vyjadrila svoje želanie stať sa súčasťou Európskej únie. Rada je rozhodnutá ukončiť izoláciu komunity cyperských Turkov a podporou jej hospodárskeho rozvoja napomôcť znovuzjednoteniu cyperskej spoločnosti. Za tým účelom vyzvala Rada Komisiu na predloženie podrobných návrhov s osobitným dôrazom na hospodársku integráciu ostrova a na zlepšenie vzťahov medzi oboma komunitami a s EÚ. Rada odporučila, aby sa v prípade dosiahnutia dohody, 259 miliónov EUR už účelovo viazaných pre severnú časť Cypru použilo na tento účel.“ Dňa 27. februára 2006 bolo prijaté nariadenie Rady (ES) č. 389/2006, ktorým sa vytvára nástroj finančnej podpory na stimulovanie hospodárskeho rozvoja komunity cyperských Turkov[1] (ďalej len „nariadenie o pomoci“). Táto druhá správa zahŕňa obdobie od 1.marca do 31.decembra 2007. 2. PROGRAMOVANIE POMOCI Z rozpočtu na rok 2007 sa neposkytli nijaké ďalšie prostriedky vyžadujúce programovanie. Počas obdobia, za ktoré sa správa podáva, nebolo potrebné nijaké preprogramovanie. V roku 2006 boli prijaté drobné zmeny niektorých popisov projektov, ktoré nevyžiadali zmenu piatich rozhodnutí Komisie, ktoré boli prijaté v roku 2006. 3. VYKONÁVACIE MECHANIZMY Európska komisia bude vykonávať správu poskytovanej pomoci. Vykonávacie mechanizmy boli diktované ad hoc povahou tohto programu pomoci a jeho príjemcov podpory. Program je realizovaný v členskom štáte EÚ, ale v oblasti, ktorá nie je pod účinnou kontrolou vlády tohto členského štátu EÚ a kde je uplatňovanie EU acquis pozastavené. V roku 2006 bola vytvorená programová skupina úradníkov a zmluvných zamestnancov. Jej úlohou bolo realizovať program ako súčasť Pracovnej skupiny pre turecko-cyperské spoločenstvo v rámci Generálneho riaditeľstva pre rozšírenie. Počas obdobia, za ktoré sa správa podáva, sa programová skupina ďalej posilnila. Do decembra 2007 mala 27 členov, z toho 3 úradníkov Komisie, 14 zmluvných zamestnancov a 10 miestnych pracovníkov, ktorých poskytol súkromný dodávateľ (GTZ) na účely administratívnej a logistickej podpory. Programová skupina pracujúca na Cypre v rámci dlhodobej misie naďalej používala zariadenia kancelárie na podporu programu, ktorý bol vytvorený v septembri 2006 v ohradenej severnej časti mesta Nikózia. Súkromný dodávateľ (GTZ) naďalej poskytoval kancelárii logistiku, a to na základe zmluvy platnej do 20. júna 2008. Ukázalo sa, že kancelária na podporu programu je veľmi dôležitým nástrojom zabezpečovania koordinácie s cyperskými Turkami. Kancelária bola miestom konania stretnutí a seminárov. Vzhľadom na rastúci počet pracovníkov, potrebných na pokrytie fondov zmluvami do konca roka 2009, sa pôvodne vybrané priestory ukázali byť príliš malé. Na jeseň roku 2007 bolo prijaté rozhodnutie o presťahovaní do nových priestorov potom, čo prejdú potrebnou inováciou[2]. Okrem toho bola vyhlásená verejná súťaž na poskytovanie služieb správy pre kanceláriu (priestory, zariadenia, podporní pracovníci) po júni 2008. 4. REALIZÁCIA POčAS OBDOBIA, ZA KTORÉ SA SPRÁVA PODÁVA 4.1. Všeobecný prehľad Komisia realizuje svoj program pomoci v jedinečnom politickom, právnom a diplomatickom kontexte. Počas obdobia, za ktoré sa správa podáva, bola Komisia konfrontovaná s niektorými praktickými dôsledkami práce v takomto prostredí. Bolo potrebné realizovať isté ad hoc kroky, ktoré umožnili Komisii pokračovať s realizáciou tak, aby sa pri tom rešpektovali zásady riadneho finančného hospodárenia. Tu je potrebné pripomenúť, že v prípade podobných programov pomoci financovaných ES sa uzatvárajú s vládou príjemcu podpory zmluvy, v ktorých sa stanovujú pravidlá a podmienky realizácie tejto pomoci. V týchto zmluvách sa upravujú také otázky, ako je zdanenie, pracovné povolenia, či povolenia na pobyt. Pre tento program pomoci na stimulovanie hospodárskeho rozvoja komunity cyperských Turkov nijaká takáto zmluva neexistuje. Preto sa Komisia musí pri realizácii tohto programu spoliehať na svoj odhad, aké miestne pravidlá a podmienky v súčasnosti v tejto oblasti platia. Tieto nie sú vynútiteľné a počas trvania zmluvy sa môžu zmeniť. Komisia uzavrela zmluvy so svojimi dodávateľmi s tým, že riskuje, že bude musieť prevziať zodpovednosť, ktorú by tam, kde existuje zmluva o financovaní, prevziať nemusela. Dodávatelia môžu zvýšiť ceny svojich služieb, aby sa chránili pred týmito neistotami. Ak má tento program uspieť, najprv v etape zavádzania a potom pri zabezpečení udržateľnosti hotových projektov, musí sa Komisia veľmi spoliehať na podporu cyperských Turkov. Komisia sa usiluje pripomínať miestnym príjemcom podpory myšlienku vlastníctva projektov financovaných ES. Ku tvorbe technických špecifikácií a referenčného rámca sú prizývaní aj znalci spomedzi cyperských Turkov. Zúčastnené strany spomedzi cyperských Turkov boli aktívne zainteresované na etape verejnej súťaže – ich znalci boli členmi výborov na vyhodnocovanie ponúk. Po uzavretí zmlúv sa príjemcovia podpory spomedzi cyperských Turkov aktívne zúčastňujú na práci koordinačných výborov. Komunita cyperských Turkov definovala pre každý projekt partnera. Bol vytvorený výbor pomoci. Cyperskí Turci nie sú zvyknutí na postupy EÚ. Krivka učenia je strmá. Na jednej strane sa dosiahol značný pokrok, no na druhej strane sú výsledky, pokiaľ ide o schopnosť absorpcie, nejednoznačné. Dosiahnutie dlhodobej udržateľnosti si vyžiada ešte ďalšie úsilie. Ďalšou komplikáciou je krátkosť času na pokrytie programu pomoci zmluvami. Niektoré riziká, ktoré sú uvedené v prvej výročnej správe, predovšetkým pokiaľ ide o vplyv celkového politického kontextu na realizáciu pomoci, sa vyskytli aj v období, za ktoré sa podáva táto správa. Nastali problémy s projektmi uzmierenia. Odmínovanie začalo neskoro, vzhľadom na počiatočnú neochotu vedenia cyperských Turkov použiť program pomoci na tieto činnosti. Projekt vyučovania dejepisu (na základe spolupráce medzi učiteľmi a odborovými zväzmi oboch komunít v období rokov 2004 – 2006) nemohol začať v dôsledku výhrad vlády Cyperskej republiky voči účasti Komisie na projekte, ktorý mala realizovať Rada Európy. Pokiaľ ide o vlastníctvo, vláda Cyperskej republiky potrebovala značný čas na poskytnutie informácií o menách súkromných vlastníkov spomedzi cyperských Grékov, čím ešte väčšmi spomaľovala realizáciu, na ktorú bola k dispozícii už i tak len veľmi krátka lehota. Náprava tohto meškania bude závisieť okrem iného od rýchlejšieho poskytovania takýchto informácií. Práce, služby a dodávky sa obstarávajú podľa pravidiel vonkajšej pomoci EÚ. V období, za ktoré sa správa podáva, boli prvé verejné súťaže na práce negatívne ovplyvnené rozhodnutím dodávateľov spomedzi cyperských Turkov nezúčastniť sa verejných súťaží financovaných EÚ, pretože otvorený súťaživý prístup k verejnej súťaži podľa pravidiel obstarávania EÚ bránil miestnym záujmom. 4.2. Pokrok podľa cieľov Finančná pomoc na základe programu pomoci sa zameriava na prioritné ciele (rozpis podľa cieľov a podľa projektov je uvedený v prílohe 1). Z celkovej sumy 259 mil. € sa na prevádzkovú časť programu vyhradila suma 240,15 mil. €. Uvádzame zoznam hlavných činností a oblastí počas obdobia, za ktoré sa správa podáva: 4.2.1. Cieľ 1: Rozvoj a reštrukturalizácia infraštruktúry Počas obdobia, za ktoré sa správa podáva, sa činnosť zamerala na začatie verejných súťaží na služby, na prípravu koncepčného návrhu a dokumentácie verejnej súťaže pre veľké práce a dodávky, ktoré sa majú financovať v rámci tejto priority, Rozbehnutie prvých verejných súťaží na práce v oblasti veľmi potrebnej náhrady azbestových rúr v severnej časti Nikózie prebiehalo s ťažkosťami, ktoré ešte zhoršilo rozhodnutie miestnych spoločností cyperských Turkov nezúčastniť sa (pozri hore uvedený bod 4.1). Prišlo len málo ponúk (hodnota tejto verejnej súťaže bola pomerne malá, takže nepritiahla pozornosť medzinárodných stavebných spoločností), ani jedna ponuka sa nepovažovala za vyhovujúcu a verejná súťaž sa musela zrušiť[3]. Pokiaľ ide o ochranu prírody, Komisia sa snažila nájsť najrýchlejší postup prípravy plánu riadenia pre polostrov Karpaz. V lete 2007 bolo vybudované elektrické vedenie od obce Dipkarpaz/Rizokarpazo až na špičku polostrova Karpaz. Toto vyvolalo obavy, že by neorganizovaný rozvoj mohol poškodiť ekologickú hodnotu tejto oblasti. Takto sa vykryštalizovala potreba pomôcť komunite cyperských Turkov rýchlo pripraviť plán riadenia pre osobitne chránenú oblasť polostrova Karpaz. Nedostatok vhodných ponúk od rámcových dodávateľov viedol k rozhodnutiu začleniť túto činnosť do hlavnej verejnej súťaže na služby, ktorá sa na tento účel vypísala[4]. Bola podpísaná zmluva na „štúdiu o uskutočniteľnosti rekultivácie banskej oblasti Lefke“. Ešte pred podpísaním tejto zmluvy bola Komisia informovaná, že koncesiu na vyčistenie tejto oblasti dostala istá spoločnosť zo súkromného sektora výmenou za právo vybudovať v susedstve oblasť voľného prístavu. Komisia podpísala zmluvu až potom, keď sa ubezpečila, že vybraný konzultant je schopný účinne pracovať a splniť svoje zmluvné záväzky. Na jeseň bol dokončený návrh plánu na hospodárenie s pevnými odpadmi. Tento návrh bol potom prediskutovaný s komunitou cyperských Turkov. Tento projekt je dôležitou podmienkou pred rozbehnutím prác a uzatvorením dodávateľských zmlúv v rámci sektorového programu hospodárenia s pevným odpadom. Boli identifikované možnosti umiestnenia novej skládky a stanice prepravy odpadu. V sektore energetiky sa oneskorila príprava prvej verejnej súťaže na poskytovanie meračov energie. Bolo to spôsobené oneskorením pri prijímaní pripomienok k technickým špecifikáciám od zúčastnených strán spomedzi cyperských Turkov. Podpora systému SCADA[5] zo strany EÚ sa oneskorila, pretože zúčastnené strany zvažovali financovanie projektu z iných zdrojov. V oblasti telekomunikácií sa uskutočnila plánovaná štúdia revízie koncepcie za účelom pripravenia technickej pomoci pri reštrukturalizácii sektora z hľadiska regulácie a sieťových operácií a investícií potrebných na zlepšenie existujúcej prevádzkovej infraštruktúry tak, aby v plnej miere vyhovovala systému na báze protokolu IP[6] a aby bola dostupná aj pre klientov vo vzdialených oblastiach. Začal sa program dopravnej bezpečnosti. Zmluvne sa pokryl prvok riadenia projektu. 4.2.2. Cieľ 2: Sociálny a hospodársky rozvoj V oblasti rozvoja vidieka sa pripravil predbežný plán rozvoja vidieka, ktorý vyústil do spustenia pilotných výziev pre farmárov, zameraných na zlepšenie hygieny na farmách s ovcami a kozami. Pokiaľ ide o rozvoj ľudských zdrojov, malý pilotný projekt dodávky zariadení IT trom základným školám sa dostal do ťažkostí a musel sa zrušiť, pretože miestni dodávatelia nepodali nijakú ponuku. Bolo zorganizované dvojdňové školenie o riadiacich schopnostiach pre učiteľov vo vedúcich funkciách. Okrem toho sa uzavrela dohoda s Európskou nadáciou pre odborné vzdelávanie, takže táto môže poskytovať Komisii podporu pri realizácii programu rozvoja sektora ľudských zdrojov. Prebieha modernizácia mestskej a miestnej infraštruktúry. Na jej vedení sa podieľa aj UNDP. Začali sa práce na poslednej etape rekonštrukcie budovy Bedestan v ohradenom meste Nikózia. Identifikovali sa dediny pre pilotné projekty, ako je obnova dedinských námestí. Projekt obnovy dodávky vody do malej obce sa však musel zrušiť, pretože žiaden miestny dodávateľ nepodal ponuku. Realizácia programu „pôžičiek veľmi malým a malým podnikom“ sa dostala do ťažkostí, pretože sa ukázalo, mechanizmus realizácie uvedený v rozhodnutí Komisie (realizácia formou zmluvy o grante s rozvojovou bankou a zmluvy o službách) nie je realizovateľný a bude ho potrebné zrevidovať. Toto spôsobilo nezlučiteľnosť tej skutočnosti, že rozvojové banky sú orientované na zisk, s požiadavkou vyplývajúcou z nariadenia ES o rozpočtových pravidlách, že granty by nemali prinášať zisk. 4.2.3. Cieľ 3: Podpora uzmierenia, opatrenia na budovanie dôvery a podpora občianskej spoločnosti Bola podpísaná zmluva o grante zameraná na podporu Výboru pre nezvestné osoby. Príspevok ES je najväčším finančným príspevkom pre tento výbor. V roku 2007 dosiahol Výbor pre nezvestné osoby dôležitú fázu začiatku navracania pozostatkov nezvestných osôb ich rodinám. Okrem toho bola s pomocou ES vyvinutá internetová stránka v troch jazykoch (anglickom, gréckom a tureckom). Začala sa prvá výzva na podávanie návrhov na podporu občianskej spoločnosti. Úspech realizácie v tejto oblasti výrazne závisí od politického kontextu. V tejto súvislosti sa vyskytli nasledujúce problémy: 1. Odmínovanie: V marci 2007 bola s UNDP podpísaná zmluva o grante, ale vodcovia cyperských Turkov mali výhrady, čím ju blokovali prakticky až do júla. Ich pôvodné stanovisko bolo, že odmínovanie by sa malo financovať z iných rozpočtových prostriedkov, tak ako sa to robilo v rokoch 2004 – 2006[7] a nie na základe programu pomoci v hodnote 259 mil. €. Okrem toho sa v decembri 2007 dosiahla dohoda medzi UNFICYP a tureckou armádou o uvoľnení informácií (napríklad mapy mínových polí), ktoré sú potrebné na ničím nebrzdenú realizáciu odmínovania. UNDP má v teréne odmínovaciu skupinu od apríla, čiže umiestnila ju tam čoskoro po podpísaní zmluvy. Tieto oneskorenia spôsobili ďalšie náklady, s ktorými sa spočiatku nerátalo. 2. Projekt vyučovania dejepisu: Komisia podpísala zmluvu v júli 2007, no nepodpísala ho Rada Európy, pretože nezastávala názor, že by ho dokázala realizovať. Cyperská republika sa sťažovala na to, že spôsob štruktúrovania a financovania tohto projektu vraj zmenil predtým existujúci rámec spolupráce s Radou Európy a požadovala podpísanie formálnych zmlúv (formou podpísania memoranda o porozumení)[8], čo je pre Radu Európy neprijateľné. 3. Akadémia politických štúdií: V rámci obdobia, za ktoré sa správa podáva, sa síce podpísala zmluva, no Rada Európy sa rozhodla odložiť realizáciu do prezidentských volieb v Cyperskej republike vo februári 2008. 4.2.4. Cieľ 4: Približovanie komunity cyperských Turkov Európskej únii Hlavným výsledkom, ktorý možno uviesť, je dokončenie prvej výzvy na predkladanie žiadostí o štipendiá na školský rok 2007/2008. K dispozícii bolo 105 štipendií (25 pre učiteľov a 80 pre študentov), no bolo prijatých len 39 žiadostí, čo viedlo k poskytnutiu len 30 štipendií (pre 15 učiteľov a 15 študentov). Nízky záujem, najmä zo strany študentov, pripisujeme tomu, že táto schéma je nová a že nebol čas na to, aby sa jej urobila primeraná reklama. Okrem toho, keď študent odíde na rok do zahraničia, miestne univerzity stratia príjem zo školného. Preto tieto univerzity neboli veľmi ochotné informovať svojich študentov o tejto schéme. V školskom roku 2008/2009 sa tento program sa rozšíril na postgraduálnych študentov. Príslušná výzva bola ohlásená v septembri. 4.2.5. Cieľ 5: Príprava komunity cyperských Turkov na zavádzanie a implementáciu acquis communautaire Tento prioritný cieľ sa dosahuje najmä cez TAIEX (Úrad pre výmenu informácií o technickej pomoci). Do konca roka 2007 sa zorganizovalo 122 podujatí s účasťou 197 znalcov. Pomoc sa zamerala najmä na päť dole uvedených oblastí. Značná časť z nich bola zároveň doplnkom k súvisiacim investičným projektom a schémam grantov financovaných z iných častí programu pomoci. - Podpora realizácie nariadenia o demarkačnej línii, najmä formou zmobilizovania fytosanitárnych znalcov za účelom dozoru nad vysádzaním, pestovaním, zberom a predajom zemiakov. - Poľnohospodárstvo, predovšetkým analýza existujúcich koncepcií a reformy potrebné na budúce zavedenie acquis . Hlavnou činnosťou bolo identifikovanie priorít pre dočasný program rozvoja vidieka. - Životné prostredie, najmä definovanie prioritných oblastí budúceho školenia a tvorba kapacít v súvislosti s acquis . Pri plánovaní riadenia v rámci cieľa 2 je precedensom práca na vytýčení hraníc chránených prírodných oblastí s budúcim potenciálom pre status Natura 2000. - Potravinová bezpečnosť. Práce v tejto oblasti zahŕňali podporu boja komunity cyperských Turkov s epidémiou slintačky a krívačky na tomto ostrove v októbri 2007, ďalej vyhodnotenie potrieb budúcich investícií potrebných sa dosiahnutie veterinárnych noriem v oblasti zdravia zvierat i verejného veterinárneho zdravia, ako aj priority budúceho školenia a tvorby kapacít v súvislosti s acquis . - Štatistika, vrátane analýzy potrieb tvorby spoľahlivejšej a porovnateľnej množiny údajov pre severnú časť Cypru, čo by po zjednotení podporilo tvorbu štatistiky pre celý ostrov podľa noriem EÚ. V rámci tohto prioritného cieľa sa začal aj projekt na revízii aktuálneho stavu poskytovania existujúcich služieb pre životné prostredie a na predkladaní návrhov na zlepšenie. 4.2.6. Nealokovaná technická pomoc a nástroj pre programové rezervy Počas obdobia, za ktoré sa správa podáva, sa tento nástroj nepoužil. 4.2.7. Finančná pomoc na pokrytie administratívnych výdavkov podľa článku 4 ods. 3 nariadenia o pomoci Na pomoc Komisii pri realizácii programu pomoci sa vyhradilo celkom 18,85 mil. € (čiže 7,2 % celkových pridelených finančných prostriedkov). Pomoc pokrýva personálne náklady súvisiace s realizáciou programu (zmluvní zamestnanci a vyslaní národní experti), náklady na ich misiu a náklady súvisiace s kanceláriou na podporu programu. Podpísali sa zmluvy, čím sa pomohlo Komisii pri procese podpisovania zmlúv. Týka sa to napríklad spísania referenčného rámca, vyhodnotenia návrhov a podobne. 4.3. Finančná realizácia (uzatváranie zmlúv a platby) V prílohe 2 je uvedený zoznam zmlúv podpísaných počas obdobia, za ktoré sa správa podáva. V prílohe 3 je uvedený zoznam všetkých podpísaných zmlúv. 4.3.1. Uzatvorenie zmlúv Počas obdobia, za ktoré sa správa podáva, bola zmluvami pokrytá suma 17,5 mil. €. Z toho približne 17 mil. € pripadá na zmluvy v rámci prevádzkovej časti programu pomoci a približne 0,5 mil. € na podporné činnosti podľa článku 4 ods. 3 nariadenia o pomoci. Do konca roka 2007 bolo zmluvami pokrytá suma takmer 33 mil. €. Z toho približne 31,2 mil. € pripadá na zmluvy v rámci prevádzkovej časti programu pomoci a približne 1,8 mil. € na podporné činnosti. V prílohe 4 je uvedený rozpis zmlúv v rámci prevádzkovej časti programu a v rámci podporných činností. 4.3.2. Platby Počas obdobia, za ktoré sa správa podáva, vyplatila Komisia svojim dodávateľom celkom približne 8,1 mil. € a na personálne náklady a náklady na misiu minula približne 0,9 mil. €[9]. Do konca roka 2007 vyplatila Komisia svojim dodávateľom celkom približne 12,29 mil. € a na personálne náklady a náklady na misie minula približne 1,24 mil. €. 4.4. Monitorovanie Počas obdobia, za ktoré sa správa podáva, Komisia vytvorila mechanizmus revízie vykonávania, do ktorého sú zapojení príjemcovia podpory spomedzi cyperských Turkov. Cieľom tohto mechanizmu je pravidelne revidovať pokrok pri dosahovaní cieľov programu a podporovať účinnosť a kvalitu realizácie programu pomoci pre komunitu cyperských Turkov. Ďalším jeho cieľom je maximalizovať vlastníctvo programu príjemcami podpory spomedzi cyperských Turkov, čo je podstatný predpoklad zabezpečenia úspechu realizácie a udržateľnosti. Prvé stretnutie zapojených do mechanizmu revízie vykonávania sa konalo 20. septembra 2007. Potom sa vypracovala postupnosť opatrení, ktorej cieľom bolo urýchliť a zlepšiť realizáciu programu. Výsledky ich práce sa pozorne sledovali formou pravidelných stretnutí medzi programovou skupinou a príjemcami podpory a zainteresovanými stranami spomedzi cyperských Turkov. 4.5. Informovanie, zverejňovanie a viditeľnosť Viditeľnosť je dôležitým predpokladom manifestovania ochoty EÚ pomôcť celej komunite cyperských Turkov. Počas obdobia, za ktoré sa správa podáva, bolo vydaných 15 oznámení pre tlač[10]. Ich účelom bolo najmä upozorniť na začatie lehôt na podávanie návrhov a projektov. Médiám cyperských Turkov boli poskytnuté dva rozhovory. Boli zorganizované tri veľké podujatia zamerané na zlepšenie viditeľnosti: (1) recepcia „Bon Voyage“ pre študentov a učiteľov, ktorí dostali na školsky rok 2007/2008 od Spoločenstva štipendium. Zúčastnil sa na nej aj vodca cyperských Turkov Mehmet Ali Talat; (2) oslava šiesteho výročia úspešnej spolupráce UNDP s Komisiou. Oslava sa konala pri príležitosti podpísania poslednej zmluvy o grante naplánovanej v rámci programu; (3) spustenie internetovej stránky Výboru pre nezvestné osoby. Stránku financuje ES. Boli vyrobené letáky propagujúce isté projekty a bola vyvinutá internetová stránka propagujúca schému štipendií ES. Okrem toho sa na propagovanie programu pomoci naďalej používa stránka Generálneho riaditeľstva pre rozšírenie: http://ec.europa.eu/enlargement/turkish_cypriot_community/index_en.htm. Táto stránka obsahuje aj text nariadenia o pomoci, rozhodnutí Komisie o financovaní a súvisiace dokumenty. 4.6. Konzultácie s vládou Cyperskej republiky Vo vyhlásení priloženom k zápisnici Rady z prijatia nariadenia o pomoci Komisia berie do úvahy jestvujúcu politickú situáciu na Cypre, ako aj snahu o integráciu a opätovné zjednotenie ostrova. Komisia vo vyhlásení „ deklarovala svoju pripravenosť konzultovať s vládou Cyperskej republiky dôležité aspekty vykonávania pomoci podľa nariadenia . Okrem toho Komisia deklarovala svoju ochotu konzultovať s vládou Cyperskej republiky v prípade, ak štúdie o uskutočniteľnosti odhalia pochybnosti v súvislosti s tým, či opatrenia, ktoré sa majú na základe tohto nariadenia financovať, neovplyvnia majetkové práva. “ Po etape programovania sa uskutočnili stretnutia so zástupcami vlády Cyperskej republiky, najmä počas návštevy vyšších úradníkov Komisie na ostrove. Počas obdobia, za ktoré sa správa podáva, sa celkom uskutočnilo sedem takýchto návštev. Okrem toho sa konali pracovné stretnutia so zástupcami odborných ministerstiev, najmä v oblasti životného prostredia, energetiky a telekomunikácií s cieľom zohľadnenia tých aspektov plánovania, ktoré sa týkajú celého ostrova, tam, kde si to vyžaduje úvodné ustanovenie 8 nariadenia o pomoci. Pokiaľ ide o majetkové práva, počas obdobia, za ktoré sa správa podáva, sa začalo niekoľko projektov zameraných na infraštruktúru, najmä pokiaľ ide o modernizáciu mestskej a miestnej infraštruktúry. Ich realizácia sa riadi spoločne s UNDP. Za týmto účelom Komisia požiadala Cyperskú republiku o pomoc – išlo o potvrdenie mien súkromných vlastníkov. Ukazuje sa, že Cyperská republika potrebuje na reakciu na takéto požiadavky dlhý čas. Toto riziko sa stáva významnou prekážkou ohrozujúcou investičné projekty. Získanie mien súkromných vlastníkov je len prvým krokom. Komisia bude musieť ešte požiadať o súhlas a získať tento súhlas v súvislosti s podpísaním pracovných zmlúv. 5. ZÁVERY Počas obdobia, za ktoré sa správa podáva, sa činnosti zamerali na tieto ciele: 4. Dosiahnutie vyššej rýchlosti pri realizácii: Začali sa robiť prípravné opatrenia zamerané na prípravu dokumentácie súťaže, vydali sa výzvy na podávanie návrhov na schémy grantov a podpísali sa zmluvy na práce a služby. S UNDP a s Radou Európy sa podpísali všetky priame zmluvy, neobsahujúce výzvu na podávanie návrhov, ako je to uvedené v rozhodnutiach Komisie. Výnimkou je projekt vyučovania dejepisu, ktorý Rada Európy nepodpísala. 5. Konsolidácia vykonávacích mechanizmov formou získania ďalších pracovníkov a zavedenia požadovaných realizačných postupov. Vzhľadom na špecifickú povahu programu a na kontext, v ktorom Komisia pracuje, tu išlo o zmluvy robené na mieru. Realizácia je a bude zložitá – to je dané jedinečným kontextom, v ktorom Komisia pracuje. Niektoré prekážky, uvedené v prvej výročnej správe sa objavili aj v roku 2007 a budú pretrvávať aj po zvyšok lehoty na realizáciu. 6. Napäté termíny uzatvárania zmlúv a obmedzujúca dĺžka trvania programu: 7. Uzavretie zmlúv rozsiahlych investícií do infraštruktúry počas troch rokov sa bude javiť náročné z dôvodu absencie predchádzajúcej prípravy projektu. 8. Činnosti, ktoré sa podľa plánu mali vykonávať každoročne, sa môžu robiť len počas troch rokov (2007 – 2009) namiesto pôvodne plánovaných piatich (2005 – 2009). Rok 2009 bude posledným rokom, v ktorom sa začnú návrhy na schémy grantov pre farmárov, školy, miestne komunity, organizácie občianskej spoločnosti atď. Posledná výzva pre schému štipendií sa vydá v septembri 2008. Na podporu komunity cyperských Turkov po roku 2009 bude potrebné ďalšie financovanie. 9. Problém vlastníctva: Miesto väčšiny plánovaných investícií do infraštruktúry sa bude ešte len musieť určiť. Je však veľmi pravdepodobné, že pokračovanie investícií sa bude môcť realizovať, vzhľadom na množstvo pozemkov vlastnených cyperskými Grékmi[11], iba za podmienky súhlasu gréckych majiteľov pozemkov. Do harmonogramu realizácie, ktorý je už i tak veľmi napätý, bude potrebné zahrnúť značné lehoty, ktoré vyžaduje vláda Cyperskej republiky na poskytnutie informácií o súkromných vlastníkoch a na získanie súhlasu. Pripravia sa rezervné projekty, aby sa tak zmiernilo riziko, že v niektorých projektoch sa nebude dať pokračovať, pretože bude chýbať súhlas vlastníka. Toto opatrenie však možno nezmierni riziko dostatočne na to, aby sa zmluvami pokryli všetky plánované investičné projekty. 10. Nízka absorpčná kapacita prijímateľskej komunity: Komunita cyperských Turkov je malá a slabo vybavená, pokiaľ ide o štruktúry schopné prijať také veľké prostriedky v tak krátkom čase. Napriek silnejúcemu vlastníctvu a spolupráci sú výsledky v tejto oblasti nejednoznačné. 11. Spolupráca medzi cyperskými komunitami Turkov a Grékov: Celkový úspech programu pri dosahovaní cieľa, ktorý má napomôcť opätovnému zjednoteniu Cypru, značne závisí od úspešnej spolupráce medzi týmito dvoma komunitami na ostrove. Politické záležitosti sa sami o sebe priamo netýkajú programu pomoci, ale skôr celkových politických súvislostí na ostrove, ktoré môžu vyvolať u oboch komunít zablokovanie vykonávania určitých častí programu. Realizáciu veľmi uľahčí pokrok v procese zjednotenia. Rozhodnutie dvoch vodcov začať dňa 3. septembra 2008 plne kvalifikované rokovania v rámci misie generálneho tajomníka OSN vytvorí pozitívny rámec na uľahčenie realizácie a úspechu tohto programu pomoci. [1] Ú. v. EÚ L 65, 7.3.2006, s. 5. [2] Sťahovanie do nových priestorov sa uskutočnilo v júni 2008. [3] Rozhodnutie zrušiť túto verejnú súťaž bolo prijaté vo februári 2008. [4] Komisia podpísala v apríli 2008 zmluvu na služby „Technická pomoc pri riadení a ochrane potenciálnych lokalít Natura 2000 v severnej časti Cypru“. [5] Systémy dohľadu nad kontrolou a získavaním údajov. [6] IP = poskytovateľ internetových služieb. [7] V rokoch 2004 – 2006 bola v rámci pilotného projektu/prípravného opatrenia na odmínovanie na Cypre poskytnutá suma 5 mil. €. [8] Projekt je zablokovaný aj v čase prijatia tejto správy. Uplynul rok a zmluva sa bude musieť zmeniť tak, aby zohľadňovala zmenenú situáciu. [9] Výdavky na personál a misie sú účtované oddelene od ostatných podporných výdavkov vzhľadom na špecifický charakter týchto činností. [10] Od začiatku realizácie bolo vydaných celkom 17 oznámení pre tlač. [11] Odhaduje sa, že 78 % pôdy v severnej časti Cypru v súkromnom vlastníctve patrí súkromným vlastníkom z radov cyperských Grékov.